

H/v Conan Doyle en Lion Cachet

🖂 11 VANDERBIJLPARK 1900

🕿 (016) 933-4774

E-pos: eligwa@mweb.co.za

Laerskool Eligwa

29 Junie 2021

Geagte Ouers / Voogde

**NUUSBRIEF NR. 9 VAN 2021**

Graag bring ek die volgende onder u aandag:

**1. AKADEMIE**

U kind sal ‘n vorderingsverslag na die vakansie ontvang.

**2. BUITEMUURS**

Baie geluk aan Mbali Khumalo wat gekies is vir die Sedibeng netbalspan – ons is trots op jou. Krieket word geag as ‘n nie-kontaksport en gaan dus voort. Ons het reeds op 14 Junie begin met proewe en die spanne is reeds gefinaliseer om aan die liga deel te neem wat na die vakansie ‘n aanvang sal neem. Die O/9 krieketseuns sal 13 September begin met hulle proewe en 12 Oktober begin met hulle ligawedstryde.

**3. GRAAD 1 INSKRYWINGS VIR 2022**

Ons wil graag die papierwerk rondom die Gr. 1 inskrywings vir 2022 so gou as moontlik finaliseer. Ons versoek dus al die voornemende Gr. 1 ouers van 2022 om die nodige dokumentasie by die kantoor te kom afhaal en so gou doenlik te voltooi. U kan dit dan inhandig by Mev. Nel in die kantoor. Ons het nog geen inligting ontvang rakende die aanlyn inskrywings vir 2022 nie en sal u laat weet indien ons enige kommunikasie ontvang in die verband.

**4. COVID-19**

Ons wil weer ‘n vriendelike beroep op u as ons ouers en voogde doen om uself en ons kinders op te pas. Moet asseblief nie leerlinge laat oorslaap by maats en onnodig partytjies hou nie. Ons **MOET MEKAAR** beskerm om sodoende die akademiese jaar suksesvol te voltooi. Niemand – leerlinge en besoekers – word op die skoolterrein toegelaat sonder dat hul koors gemeet en hul hande ontsmet word en hulle ‘n masker dra nie. Die Onderwysdepartement doen ook sporadies en sonder waarskuwing besoeke aan skole om toe te sien dat daar aan Covid-19 protokolle voldoen word. Ons is ook gelukkig dat ons Covid-19 protokolle al meer as een maal deur die Gautengse Onderwysdepartement geoudit is en aan die vereistes voldoen is. Die hele skool word ook elke middag na huistoegaantyd ontsmet. Dit is alle werkoppervlakke, traprelings, deurknoppe en dies meer. Daar is kwalik meer wat ons by die skool kan doen en ons kan maar net aanhou vra dat hierdie maatreëls ook tuis toegepas word.

**5. SKOOLFONDS**

Baie dankie vir u positiewe ondersteuning ten opsigte van bogenoemde. Neem asseblief kennis dat die finansiële kantoor gesluit sal wees tot na die vakansie.

2

**6. QR KODE**

Soos reeds in vorige skrywes vermeld, beplan ons om die nuusbriewe in die toekoms met ‘n QR kode met u te kommunikeer. Dit sal die skool baie geld spaar t.o.v. papier en ink en dit sal ook verseker dat u die nuusbriewe ontvang. U kan dus sien hoe belangrik dit is dat ons u korrekte selfoonnommer het. Indien u nommer verander, bly dit u verantwoordelikheid om dit onder die skool se aandag te bring. Ons sal tot en met skoolsluiting op 1 Oktober 2021 steeds die nuusbrief vir u per hand stuur SAAM met die QR kode sodat u gewoond kan raak aan die idee. Vanaf 11 Oktober sal u slegs ‘n sms ontvang dat die nuwe nuusbrief beskikbaar is, en is dit u verantwoordelikheid om dit te skandeer en uself te vergewis van die inhoud van die nuusbrief. U sal gedurende die 2de kwartaal ‘n magneet QR Kode ontvang wat u teen die yskas kan opsit. Skandeer gerus die QR kodes op die brief en kyk wat gebeur.

**7. WATER**

Ons wil graag elke ouer en kind bedank vir die water wat julle aan die skool geskenk het. Dit is voorwaar ‘n voorreg om met sulke positiewe ouers en kinders saam te werk.

**8. BESOEKE AAN DIE SKOOL**

Ouers moet asseblief afsprake maak om personeellede te kom sien. GEEN ouer mag sonder ‘n afspraak by klasse opdaag nie. Dankie vir u begrip en ondersteuning.

**9. RUGBYRAAI**

Baie dankie vir u ondersteuning met betrekking tot die rugbyraai. Daar was geen wenner gewees nie.

**10. DETENSIE**

Met al die leerlinge terug by die skool, begin ons weer probleme ondervind met dissipline. Hoe gaan dit werk? Elke kind van Graad 4 tot 7 begin in die begin van die jaar met 100 punte. Vir elke oortreding (onnodig praat in klasse, huiswerk wat nie gedoen word nie, ens.) word 2 punte afgetrek. Sodra ‘n leerling op 80 punte kom, moet hy ‘n detensieklas bywoon. Die detensieklasse is op Vrydae wat sal strek vanaf 13:45 tot 16:00. Wanneer die klas bygewoon word, word die leerder se punt weer herstel na 100 punte. Indien die leerder nie die detensieklas bywoon nie, sal ‘n voorreg weggevat word bv. mag nie aan die waterkaskenades deelneem nie, mag nie op ‘n uitstappie of toer gaan nie, ens. Ja, ons weet dat daar tans nie toere is nie, maar ons beplan wel WATERKASKENADES (COLOUR RUN) na die einde van die jaar toe. Ons wil ons ook nie verbind aan detensiedatums nie, omrede ons nie weet of die skole weer ontydig gesluit gaan word nie. Die betrokke leerlinge sal ‘n week voor die tyd ‘n brief ontvang om u as ouer in te lig. Baie dankie byvoorbaat vir u samewerking en begrip in die verband.

**11. OP- EN AFLAAI VAN LEERLINGE**

Ons weet almal is haastig in die oggende om hulle kinders af te laai by die skool om betyds by die werk te kom. Ons versoek weereens die volgende:

* moenie jaag nie (ons kinders is kosbaar)
* moenie ander voertuie vasparkeer nie
* leerlinge MOET die voetoorgang by die skolierpatrollie gebruik
* moenie vinnig dwars parkeer om u kind af te laai nie
* EN wees geduldig en konsidererend

Baie dankie byvoorbaat vir u begrip en samewerking.

3

**12. VAKANSIE**

Die skool sluit Woensdag, 30 Junie 2021 om 10:00 en heropen weer op Maandag, 19 Julie 2021. ‘n Aangename wintervakansie word u saam met u kinders toegewens.

Groete

**B D BOSHOFF**

**HOOF**

